RÅDETS DIREKTIV 1999/81/EF

af 29. juli 1999

om ændring af direktiv 92/79/EØF om indbyrdes tilnærmelse af cigaretafgifterne, direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter og direktiv 95/59/EF om forbrugsbeskatning af forarbejdet tobak bortset fra omsætningsafgift

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) I Kommissionens første rapport om punktafgiftsstrukturen og -satserne, der blev udarbejdet i overensstemmelse med direktiv 92/79/EØF(4) og direktiv 92/80/EØF(5), nøjedes den med at fremhæve visse vanskeligheder i forbindelse med direktivernes gennemførelse uden dog at foreslå bestemte løsninger;

(2) siden da har der været foranstaltet høring af nationale myndigheder; erhvervskredse og interessegrupper;

(3) første etape af denne høringsproces var Lissabon-konferencen, hvis formål var at vurdere resultaterne af de gældende fællesskabsordninger og bistå Kommissionen i dens arbejde med at udforme den fremtidige politik på punktafgiftsområdet;

(4) høringsprocessen er mundet ud i Kommissionens anden rapport;

(5) under høringsprocessen blev der konstateret vanskeligheder med hensyn til anvendelsen af reglen om en minimumsincidens på 57 %;

(6) skal det indre marked virke efter hensigten, bør reglerne fortolkes og anvendes på mere ensartet vis i alle medlemsstaterne;

(7) skal det indre marked virke efter hensigten, er det også nødvendigt at fastsætte regler, der lettere kan anvendes i praksis;

(8) medlemsstaterne bør dog indrømmes det nødvendige råderum til at fastsætte og iværksætte en politik, der er tilpasset de nationale forhold;

(9) af praktiske årsager bør der indrømmes medlemsstaterne et vist råderum til at tilpasse incidensen af den samlede minimumspunktafgift i forbindelse med visse ændringer, inklusive ændringer af momssatserne;

(10) medlemsstaterne bør have mulighed for at neutralisere den virkning, som ændringer af momssatsen har på den samlede minimumspunktafgift;

(11) denne mulighed bør ikke medføre konkurrenceforvridninger eller forstyrrelse af det indre marked;

(12) de muligheder, som medlemsstaterne tilbydes med hensyn til direktivernes anvendelse, bør være tidsbegrænsede;

(13) den situation, der lå til grund for dispensationen fra den samlede minimumspunktafgift på 57 % for Kongeriget Sverige i tiltrædelsesakten fra 1994, er uændret; det er derfor nødvendigt at forlænge Kongeriget Sveriges dispensation indtil den 31. december 2002;

(14) særlige omstændigheder gør det berettiget at tildele Frankrig en supplerende periode indtil den 31. december 2002 for cigaretter og tobaksvarer, der sælges på Korsika;

(15) der bør tildeles Tyskland en supplerende periode, så landet kan tilpasse sin nationale sats for ruller af finskåret tobak til Fællesskabets lovgivning;

(16) der er intet til hinder for, at medlemsstaterne får lov til at anvende en minimumspunktafgift på cigarer, cigarillos og røgtobak, når en sådan mulighed allerede findes for cigaretter og tobak til rulning;

(17) det er nødvendigt at indføre en regelmæssig revisionsprocedure;

(18) det nuværende tidsrum på to år er for kort til, at ændringer i medlemsstaternes lovgivning kan blive ordentligt evalueret;

(19) der bør derfor foretages en fornyet gennemgang mindst hvert tredje år og for første gang inden den 31. december 2000;

(20) for at undgå, at værdien af EF-minimumsafgifterne på cigarer, cigarillos, tobak til rulning og anden røgtobak udhules, er det nødvendigt at fastsætte en tidsplan for forhøjelser;

(21) direktiv 92/79/EØF, 92/80/EØF og 95/59/EF(6) bør derfor ændres -

UDSTEDT FØLGENDE DIREKTIV:

Artikel 1

Direktiv 92/79/EØF ændres således:

1) Følgende artikel indsættes: "Artikel 2a

1. Når der i detailsalgsprisen for cigaretter i den mest efterspurgte prisklasse i en medlemsstat indtræffer en ændring, der bevirker, at incidensen af den samlede minimumspunktafgift kommer ned under det niveau, der er fastsat i artikel 2, stk. 1, kan den pågældende medlemsstat undlade at tilpasse incidensen af den samlede minimumspunktafgift til senest den 1. januar i det andet år efter det år, hvor ændringen har fundet sted.

2. Forhøjer en medlemsstat merværdiafgiftssatsen for cigaretter, kan den nedsætte incidensen af den samlede minimumspunktafgift med op til et beløb, der udtrykt som en procentdel af detailsalgsprisen svarer til incidensen af forhøjelsen af merværdiafgiftssatsen, ligeledes udtrykt som en procentdel af detailsalgsprisen, også selv om en sådan tilpasning bevirker, at incidensen af den samlede minimumspunktafgift kommer ned under det i artikel 2, fastsatte niveau.

3. Har en medlemsstat i overensstemmelse med stk. 2 nedsat incidensen af den samlede minimumspunktafgift til et niveau, der ligger under det i artikel 2, stk. 1, fastsatte niveau, forhøjer den incidensen for at nå op på mindst dette niveau senest den 1. januar i det andet år, efter det år, hvor nedsættelsen har fundet sted."

2) I artikel 3 tilføjes følgende stykker: "3. Uanset artikel 2 kan Kongeriget Sverige udsætte anvendelsen af en samlet minimumspunktafgift på 57 % af detailsalgsprisen (inklusive alle afgifter) for cigaretter i den mest efterspurgte prisklasse til og med den 31. december 2002. Desuden må Kongeriget Sverige ikke nedsætte den samlede punktafgift til under det niveau, der var gældende den 1. august 1998.

4. Den Franske Republik kan indtil den 31. december 2002 for cigaretter, der sælges på Korsika, anvende de satser, som gjaldt pr. 31. december 1997."

3) Artikel 4 affattes således: "Artikel 4

Mindst hvert tredje år og første gang inden den 31. december 2000 gennemgår Rådet på grundlag af en rapport, og eventuelt et forslag fra Kommissionen, den samlede minimumspunktafgift, der er fastsat i artikel 2, og i artikel 3, stk. 2, samt punktafgiftsstrukturen, således som den er fastlagt i artikel 16 i Rådets direktiv 95/59/EF af 27. november 1995 om forbrugsbeskatning af forarbejdet tobak bortset fra omsætningsafgift(7), og vedtager efter høring af Europa-Parlamentet med enstemmighed de fornødne foranstaltninger. I Kommissionens rapport og Rådets overvejelser skal indgå hensynet til, at det indre marked fungerer tilfredsstillende, og til traktatens bredere målsætninger."

Artikel 2

Direktiv 92/80/EØF ændres således:

1) Artikel 3 ændres således:

a) Stk. 1 affattes således: "1. Medlemsstaterne anvender en punktafgift, der kan være:

a) enten en værdipunktafgift, beregnet på grundlag af de maksimale detailsalgspriser for hver vare, der frit er fastsat af de i Fællesskabet etablerede fabrikanter og importørerne fra tredjelande i overensstemmelse med artikel 9 i Rådets direktiv 95/59/EF af 27. november 1995 om forbrugsbeskatning af forarbejdet tobak bortset fra omsætningsafgift(8), eller

b) en specifik afgift udtrykt som et beløb pr. kg eller, for cigarer og cigarillos, alternativt pr. antal stykker, eller

c) en blandet afgift, omfattende et værdielement og et specifikt element.

Medlemsstaterne kan fastsætte et mindstebeløb for punktafgiften, såfremt punktafgiften enten er en værdiafgift eller en blandet afgift.

Den samlede punktafgift, udtrykt som en procentdel eller som et beløb pr. kg eller pr. antal stykker, skal være mindst lig med de minimumssatser eller minimumsbeløb, der er fastsat for:

- cigarer og cigarillos: 5 % af detailsalgsprisen inklusive alle afgifter eller 9 EUR pr. 1000 stk. eller pr. kg

- finskåren tobak til rulning af cigaretter: 30 % af detailsalgsprisen inklusive alle afgifter eller 24 EUR pr. kg

- anden røgtobak: 20 % af detailsalgsprisen inklusive alle afgifter eller 18 EUR pr. kg.

Fra den 1. januar 2001 erstattes beløbene på 9 EUR, 24 EUR og 18 EUR i ovenstående tre led med henholdsvis 10 EUR, 25 EUR og 19 EUR."

b) Følgende stykke tilføjes: "4. Den Franske Republik kan indtil den 31. december 2002 for tobaksvarer, der er omfattet af dette direktiv, og som sælges på Korsika, anvende de satser, som gjaldt pr. 31. december 1997."

2) Artikel 4 affattes således: "Artikel 4

Mindst hvert tredje år og første gang senest den 31. december 2000 gennemgår Rådet på grundlag af en rapport, og eventuelt et forslag fra Kommissionen, de i dette direktiv fastsatte punktafgiftssatser og træffer efter høring af Europa-Parlamentet med enstemmighed de fornødne foranstaltninger. I Kommissionens rapport og Rådets overvejelser skal indgå hensynet til, at det indre marked fungerer tilfredsstillende, til afgiftssatsernes realværdi og til traktatens bredere målsætninger."

Artikel 3

Direktiv 95/59/EF ændres således:

1) I artikel 4, stk. 1, andet afsnit, ændres "31. december 1998" til "31. december 2001".

2) Artikel 16 ændres således:

a) Følgende stykke indsættes: "2 a. Uanset stk. 2 kan en medlemsstat, når der i denne indtræffer en ændring i detailsalgsprisen for cigaretter i den mest efterspurgte prisklasse, der bevirker, at forbrugsafgiftens specifikke element udtrykt som en procentdel af det samlede afgiftsbeløb kommer ned på under 5 % eller op over 55 % af det samlede afgiftsbeløb, undlade at tilpasse det specifikke forbrugsafgiftsbeløb til senest den 1. januar i det andet år, efter det år, hvor ændringen har fundet sted."

b) I stk. 3 ændres "forbrugsafgiften eller omsætningsafgiften" til "forbrugsafgiften".

c) Stk. 5 affattes således: "5. Medlemsstaterne kan opkræve en minimumspunktafgift på cigaretter, såfremt den ikke bevirker, at det samlede afgiftsbeløb bliver højere end 90 % af det samlede afgiftsbeløb på cigaretter i den mest efterspurgte prisklasse."

Artikel 4

1. Medlemsstaterne sætter de nødvendige love og administrative bestemmelser i kraft for at efterkomme dette direktiv pr. 1. januar 1999. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 5

Dette direktiv træder i kraft på dagen for offentliggørelsen i De Europæiske Fællesskabers Tidende.

Det anvendes fra den 1. januar 1999.

Artikel 6

Dette direktiv er rettet til medlemsstaterne.

Udfærdiget i Bruxelles, den 29. juli 1999.

På Rådets vegne

S. HASSI

Formand

(1) EFT C 203 af 30.6.1998, s. 16.

(2) EFT C 153 af 1.6.1999.

(3) EFT C 410 af 31.12.1998, s. 1.

(4) EFT L 316 af 31.10.1992, s. 8.

(5) EFT L 316 af 31.10.1992, s. 10.

(6) EFT L 291 af 6.12.1995, s. 40.

(7) EFT L 291 af 6.12.1995, s. 40.

(8) EFT L 291 af 6.12.1995, s. 40.